Henriette Kjær (KF), 2002-01-22:
Jeg er meget glad for, at der er flertal for, at vi nu fjerner revisionsbestemmelsen og gør det permanent, at amterne får mulighed for at tilbageholde en misbruger, der gerne vil ud af sit misbrug og fastholdes i behandling.
Venstres ordfører kom ind på, at det kunne være interessant at få belyst, hvorfor bestemmelsen ikke har været anvendt overhovedet, og fru Tove Videbæk spurgte, om »andre« eventuelt var et foster.
Det får mig til at sige, at der er behov for, at vi analyserer, om loven, som den ligger i dag, er god nok.
Den er jo i hvert fald ikke klar nok, den er ikke til at forstå, og i og med at nogle amter heller ikke har brugt den overhovedet, er det mit indtryk, at der er nogle barrierer. Og jeg synes også, at der ud fra et barns tarv virkelig er et behov for, at man snakker med gravide misbrugere om at lade sig frivilligt tvangsindlægge til behandling.
Med hensyn til den radikale ordførers bemærkning om Narkotikarådets anbefaling om at afvise forslaget, forstår jeg godt den principielle afvisning på den måde, at man får det bedste resultat ad frivillighedens vej.
Jeg læser også deres høringssvar sådan, at man altid vil opnå de bedste resultater, når noget foregår frivilligt.
Så er der jo selvfølgelig også de etiske aspekter i det.
Men jeg synes nu alligevel, at vi bør lade muligheden stå åben, så amterne har mulighed for at lade personer, der ønsker det, frivilligt tvangsbehandle.
Og muligheden er her
Jeg vil se, hvordan vi kan styrke loven, så den måske også kan blive brugt.
SF ønsker med dette forslag at ændre retssikkerhedslovens § 69, sådan at de sociale klageinstanser kan prøve skønsmæssige afgørelser i samme omfang som domstolene.
Jeg er helt enig med forslagsstillerne i, at den nuværende formulering af § 69 ikke er tilstrækkelig klar.
Det har medført, at enkelte af de sociale ankenævn har fået en opfattelse af, at adgangen til at tilsidesætte skønnet er snævrere, end den faktisk er.
Jeg er derfor også enig med forslagsstillerne i, at det er nødvendigt at præcisere, at skønnet altid kan og skal efterprøves.
Skønnet skal dog kun tilsidesættes, hvis resultatet af skønsudøvelsen er ulovligt eller urimeligt.
Faktisk forholder det sig sådan, at klageinstanserne allerede i dag både kan og skal prøve kommunale og amtskommunale afgørelser fuldt ud.
Det vil sige, at klageinstanserne skal foretage den samme vurdering af kommunens afgørelser, som domstolene foretager.
Det gælder alle afgørelser, også de afgørelser, hvor kommunen i et eller andet omfang skal foretage et skønn.
Når klageinstanserne efter de gældende regler ikke kan ændre enhver afgørelse, som kommunen træffer og som indeholder et skøn, så skyldes det, at kommunerne naturligvis har en ret til selv at fastlægge det kommunale serviceniveau.
Efter min opfattelse tilsidesætter SF's forslag denne kommunale ret.
En sådan indgriben i det kommunale selvstyre er jeg ikke enig i, hvorfor regeringen trods de positive elementer må afvise det her forslag.
I stedet for vil regeringen i februar dette år fremsætte et forslag, som tilgodeser borgernes retssikkerhed og dermed præciserer de gældende regler og § 69, men uden at det kommunale selvstyre sættes ud af kraft.